world egg day | huiskok
Tag Archives: world egg day
Klits-Kuier met eier: die groot omelet-makietie (wen 'n goudgeel klitser)
In die week nooi ek kosvriende op 'n nippertjie: "Kom maak omelette saam met my!" Ek bel sommer; geen fêncy uitnodigings en formaliteite nie. En, voeg ek by, dis 'n soort-van bring-en-kook-saam gedoente… ek gee die eiers en jy bring jou vulsel. Bring ook jou eie pan as jy kan, myne is maar dun en krom gekook na al die jare.
Die gaste vir my omelet-makietie is Nic van Wyk (Diemersdal-sjef en Kokkedoor-bekende), Anél Potgieter (bekroonde blogger van 'Life is a Zoo Biscuit en 'all-round' fantastiese maltrap, flambojante mens) en my ou pêl-so-groot-soos-'n-ysbeer Fritz Brand, wat manne op sy blog Realmencancook agter die stoof kry.
Die kuier het wel 'n bymotief. Vrydag is dit Wêreld Eierdag, en 'n lieflike verskoning vir my as eier-aktivis ('eggtivist') om die saak van eiers vir ons kombuis, ons gesondheid en ons beursie te stel.
As jy eiers in die huis het, het jy die begin van 'n lekker kuier. 'n Omelet sê aan jou vriende: 'dankie, in jou geselskap kan ek net myself wees.' 'n Lekker omelet is kulinêre 'old money' – 'n gereg wat weelde ken, maar dit nie aan die groot klok hang nie (souffles is meer die uithaal-en-wys onthaaldis).
Elizabeth David, die Britse kosskrywer beskryf hoe om 'n ete rondom 'n omelet en 'n glas wyn te beplan. 'Begin dalk', raai sy aan, 'met 'n snytjie tuisgemaakte patee en 'n paar olywe. Agterna 'n vars slaai met 'n stuk lekker romerige ryp kaas of sommer net vars vye en aarbeie.' Daarom is my kombuis nooit sonder minstens 'n dosyn eiers en koue wyn nie.
Maar kyk, daar is omelette en daar is o.m.e.l.e.t.t.e – soos Omelet Molière wat ek juis uit David se skrywes geleer maak het: om 'n eetlepel fyngerasperde parmesaan en peper saam met drie eiers te klits; 'n pan warm te maak en die vlam op te draai wanneer 'jy 'n eetlepel botter ingesit het; dan word die eiermengsel ingegeooi net voor die babbelende botter begin bruin word. Dan 'n eetlepel Gruyère en 'n lepel room by.
Ek dwaal af. Terug by die omelet-partie. Ek het 'n paar dosyn eiers gekoop, party vir tafelversiering saam met goudgeel rose en krisante wat ek in eierkelkies gesit het. Borde op 'n stapel gepak en wyn in die yskas. Fritz is die eerste gas, met bestanddele vir sy nuutskepping – 'n hibried tussen 'n omelet en spaghetti carbonara . Slim kind, hy bring sy eie mengbakke en klitser saam. Sy geheime wapen is 'n tipe bacon van varkwange – 'n Italiaanse rariteit – wat hy bros braai soos kaiings. So vinnig soos hy sy 'carbonette' (of is dit omenara?) optower, so vinnig moet hy nog maak. Ja, 'real men can cook an omelette', bewys Fritz.
Sikloon Anel warrel my kombuis in, gekneus deur 'n blou Maandag. Soos sy klits aan haar peer-en-brandewyn soetomelet raak haar glimlag net breër. Die pere prut praterig in die bruin botter, dan gooi sy die geklitste eier by. Ek hou my asem op toe sy die brandewyn oorgooi. Dan volg die drama van vlamme en die verrassing van 'n soet omelette saam met die soutigheid van die botter. You rock, Anella.
My uitdaging aan sjef Nic was om vir ons 'n sjeffie-omelet te kom maak. Dit doen hy so casual soos net hy kan wees. 'n 'King & Queen Omelette' met truffelolie en sampioenstof . "Op sy lekkerste met sjampanje", vertel hy en vou die romerige omelet meesterlik om en om. Drup-drup die truffelolie, strooi-strooi die fyngekapte grasuitjies, en rond af met die sampioenpoeier wat hy in die oond gedroog en toe fyngemaal het. Umami, mmmm. Anel swymel, ek probeer skelm meer as my deel inskep. Fritz lek sy lippe en sy vingers af.
Toe is dit my beurt. Ek haal my beste partie-truuk uit – die wonderwolk-omelet wat ek by Ria Steyn van Prins Albert geleer het. Die tegniek wat die angel uit omelet-maak haal is dat die styfgeklopte eierwit nie by die eiergeel ingevou word nie, maar eerste in die pan gegooi word. Dan volg die eiergeel – en die geheim is dat jy niks roer nie. Staan net in verwondering en kyk hoe die eiergeel sy lê kry onder die wolk van eierwit.
Al die gepof vra 'n eenvoudige aanslag. Net kaas, soos die Franse omelette au fromage.
"Jislaaik, kyk hoe pof hy. Maak jy Baked Alaska?", spot-vra Fritz en doop summier my pof-poging Die Omelaska!
Dit vra net eiers, botter, neutmuskaat en gerasperde kaas. En omdat ek van rooi op die bord hou 'n trossie tamaties-aan-tak wat ek skrikgemaak het in 'n riffelpan.
2-eier omelet per persoon
Stewige klontjie botter (nie margarien nie)
Skei die eiers. Klits die eierwitte tot dit stywe punte vorm. Gooi 15 ml kraanwater by die eiergeel in 'n bakkie en klits tot skuimerig. Geur met sout en peper. Smelt botter in 'n medium pan tot dit net begin sis en raas, gooi eierwit in pan en giet geklitste eiergeel bo-oor. Moenie roer nie. Bak tot goudbruin onder en die eierwit geset maar nog wolkerig. As jy wil kan jy die omelet met pan en al vir 'n minuut onder die roosterelement plaas om die bokant hitte te gee. Gooi die omelet-vulsel oor die een helfte, vou oor en glip dit uit die pan.
KONINKLIKE OMELET, TRUFFELOLIE EN SAMPIOEN-STOF
Hierdie omelet van Sjef Nic Van Wyk is 'n ware 'rags to riches' storie; 'n alledaagse eier wat as adellike gekroon word. Eiers is so bekostigbaar dat jy maar bietjie kan belê in 'n klein botteltjie truffelolie.
*Nic maak die sampioenstof van cepsampioene se skilletjies wat oornag in die oond uitgedroog en dan fyngemaal word – jy kan klaargedroogte ceps koop en self fyn maal.
25 g kaas soos Huguenot of ligte gruyere
1 ml of 'n paar druppels wit truffel-olie
Kilts die eiers, melk, sout en peper saam. Verhit 'n kleefvrye 20 cm pan (nie te warm nie), smelt die botter en giet die geklitse eiers in die pan. Roer baie effens van buite af binne toe. Kook 2 minute, gooi die kaas en sampioenstof oor en plaas in 'n warm oond vir nog 2 minute. Die eier met nog romerig-loperig wees. Haal uit, strooi grasuie oor en 'n paar druppels truffelolie. Vou die omelette toe, gly uit op die bord en bedruip met nog 'n paar druppels van die truffelolie. Rond af met die grasuie en bedien.
WEN 'n KENWOOD KMix handmenger met komplimente van die Suid-Afrikaanse eierboere
Drie Huiskok Glanskok-luisteraars kan elk 'n lieflike goudgeel Kenwood Trimix (met drie aanhegsels) ter waarde van R1 000 wen. Dankie aan die eierboere van Suid-Afrika wat dit geskenk het sodat ons Wereld Eierdag kan vier.
Om in te skryf: Stuur jou naam en kontakbesonderhede, tsaam met jou antwoord op die kompetisievraag aan my e-pos errieda@edtpr.co.za . Dui in die onderwerplyn aan 'RSG/Huiskok Wereldeierdag-kompetisie'. (Net een inskrywing per persoon)
Kompetisievraag: Noem een rede hoekom die Huiskok van eiers hou. (Lees hieronder vir leidrade)
Sluitingsdatum: Saterdag, 12 Oktober om 20h00
Hoekom Die Huiskok van eiers hou:
– om elke dag 'n eier te eet is gesond – en medici stem saam. Daardie ou opvattings oor eiers is hersien en ek kan na hartelus 'n eier 'n dag eet.
– Ek verkies om my Vit D op 'n natuurlike wyse in te kry. Eiers help bou spiere, sterk bene en tande.
– Ek begin my dag met 'n gekookte eier – dis vinnig, voedsaam en hou my vir langer vol as koolhidrate.
– Eiers is goed vir oog-gesondheid, want dit bevat die anti-oksidante lutein en zeaxhantin.
– Dit is baie goed vir Ma Inez, nou 85, om daagliks eiers te eet, want dit bekamp spierverlies wat met veroudering saamgaan. Eet jou eiers, moedertjie.
– Eiers is uitstekend vir swanger vroue: Die cholien in eiers help voorkom geboorte-defekte en bevorder breinontwikkeling.